7.6.2023
EL
Επίσημη Εφημερίδα της Ευρωπαϊκής Ένωσης
L 147/17
(80)
Λαμβάνοντας υπόψη τις τιμές πώλησης του ενωσιακού κλάδου παραγωγής, η Επιτροπή επισήμανε ότι μέρος της ενωσιακής παραγωγής (ιδίως εκείνης που παράγεται από την GrafTech Iberica και την GrafTech France) που αντιπροσωπεύει περίπου το 50 % των συνολικών πωλήσεων και της παραγωγής της Ένωσης, προστατευόταν προσωρινά σε κάποιον βαθμό από τον άμεσο ανταγωνισμό στην αγορά, ενώ το υπόλοιπο μέρος (οι άλλοι δύο ενωσιακοί παραγωγοί του δείγματος) ήταν άμεσα εκτεθειμένο στις ινδικές εισαγωγές που αποτελούσαν αντικείμενο ντάμπινγκ.
(81)
Η κατάσταση αυτή οφειλόταν στην ύπαρξη μακροπρόθεσμων συμβάσεων που κάλυπταν πωλήσεις GES οι οποίες προέρχονταν από την GrafTech Iberica.
Οι εν λόγω μακροπρόθεσμες συμβάσεις συνήφθησαν μετά από μια περίοδο ασυνήθιστα υψηλών τιμών κατά την περίοδο 2017-2018.
Οι συμβάσεις αυτές είναι συμβάσεις αγοράς με ρήτρα πληρωμής ανεξαρτήτως παραλαβής με εγγυημένο επίπεδο προμηθειών σε καθορισμένες τιμές και ο αγοραστής δεσμεύτηκε να αγοράσει τους συμφωνηθέντες όγκους στην προκαθορισμένη και συμφωνημένη τιμή, με την επιφύλαξη διαφόρων συμβατικών δικαιωμάτων και υποχρεώσεων.
Η διάρκεια των συμβάσεων αυτών ήταν τριετής έως πενταετής.
Διαπιστώθηκε ότι ένα πολύ μεγάλο μέρος των πωλήσεων που προέρχονταν από την GrafTech Iberica κατά την περίοδο της έρευνας επανεξέτασης πραγματοποιήθηκε στο πλαίσιο αυτών των μακροπρόθεσμων συμβάσεων.
Από την έρευνα δεν προέκυψε ότι οποιοσδήποτε άλλος ενωσιακός παραγωγός θα καλυπτόταν από παρόμοιες μακροπρόθεσμες συμβάσεις κατά την εξεταζόμενη περίοδο.
Δεδομένης της περιορισμένης διάρκειας των μακροπρόθεσμων συμβάσεων, η Επιτροπή επισήμανε ότι ο αντίκτυπος των συμβάσεων είναι προσωρινού χαρακτήρα.
(82)
Η προέλευση αυτών των μακροπρόθεσμων συμβάσεων εντοπίζεται στην περίοδο υψηλής αστάθειας των τιμών κατά τα έτη 2017-2018, η οποία επεκτάθηκε έως το 2019.
Κατά τα έτη αυτά, οι τιμές των ηλεκτροδίων γραφίτη παγκοσμίως παρουσίασαν σημαντική αύξηση.
Αυτό οφειλόταν σε πολλούς παράγοντες, συμπεριλαμβανομένης της αυξημένης παγκόσμιας ζήτησης.
Ο βασικός λόγος για την αύξηση της ζήτησης που ανέφερε ο ενωσιακός κλάδος παραγωγής ήταν η παγκόσμια μετατόπιση της χαλυβουργίας, από τις υψικαμίνους στις καμίνους ηλεκτρικού τόξου, οι οποίες χρησιμοποιούν ηλεκτρόδια γραφίτη.
Επιπλέον, όπως εξηγείται στην αιτιολογική σκέψη 79, ο νέος ανταγωνισμός για τον βελονοειδή οπτάνθρακα (η κύρια πρώτη ύλη που χρησιμοποιείται για την παραγωγή ηλεκτροδίων γραφίτη) με τη βιομηχανία μπαταριών ιόντων λιθίου οδήγησε σε αύξηση του κόστους των πρώτων υλών, η οποία συνέβαλε στην αστάθεια των τιμών.
Για την αντιμετώπιση αυτού του ζητήματος της αστάθειας των τιμών, οι μακροπρόθεσμες συμβάσεις για την προμήθεια του υπό επανεξέταση προϊόντος που προέρχονταν από την GrafTech Iberica αποτέλεσαν αντικείμενο διαπραγμάτευσης διάρκειας μεταξύ τριών και πέντε ετών.
Η βασική αρχή ήταν η επίτευξη σταθερότερων τιμών με αντάλλαγμα την ύπαρξη σταθερής προσφοράς, όπως ζητήθηκε από τους πελάτες.
(83)
Ως εκ τούτου, χάρη στις υφιστάμενες μακροπρόθεσμες συμβάσεις, οι πωλήσεις της GrafTech Iberica θα μπορούσαν να πραγματοποιηθούν σε σταθερό επίπεδο τιμών ([25-50] % πάνω από τη μέση μοναδιαία τιμή πώλησης στην Ένωση) κατά την περίοδο της έρευνας επανεξέτασης, παρά τη γενική πτώση των τιμών από την οποία ο υπόλοιπος ενωσιακός κλάδος παραγωγής δεν καλυπτόταν από μακροπρόθεσμες συμβάσεις.
Με βάση τις διαθέσιμες πληροφορίες, όπως τους όγκους πωλήσεων του υπό επανεξέταση προϊόντος που δεν υπόκεινται σε μακροπρόθεσμες συμβάσεις και προέρχονται από την GraftTech Iberica, καθώς και τις πωλήσεις των άλλων δύο ενωσιακών παραγωγών του δείγματος, η Επιτροπή εκτίμησε ότι η μέση τιμή στην αγορά που δεν καλυπτόταν από του όρους των μακροπρόθεσμων συμβάσεων ήταν περίπου [25-50] % χαμηλότερη από τη μέση μοναδιαία τιμή πώλησης στην Ένωση στη συνολική αγορά.
Ως εκ τούτου, η μέση τιμή πώλησης της Ένωσης κατά την περίοδο της έρευνας επανεξέτασης δεν αντικατοπτρίζει με ακρίβεια την ανταγωνιστική κατάσταση των τιμών στην αγορά της Ένωσης, η οποία επηρεάστηκε σημαντικά από τις εισαγωγές σε χαμηλές τιμές και τις εισαγωγές που αποτελούν αντικείμενο ντάμπινγκ, τόσο από την Ινδία όσο και από την Κίνα.
5.4.3.2.
Κόστος εργασίας
(84)
Κατά την εξεταζόμενη περίοδο το μέσο κόστος εργασίας των ενωσιακών παραγωγών του δείγματος εξελίχθηκε ως εξής: Πίνακας 9 Μέσο κόστος εργασίας ανά εργαζόμενο 2018
2019
2020
Περίοδος της έρευνας επανεξέτασης
Μέσο κόστος εργασίας ανά εργαζόμενο (EUR)
91 856
87 714
84 993
87 519
Δείκτης
100
95
93
95
Πηγή: Απαντήσεις των ενωσιακών παραγωγών του δείγματος στο ερωτηματολόγιο.
(85)
Ο μέσος όρος κόστους εργασίας μειώθηκε ελαφρώς κατά την εξεταζόμενη περίοδο.
Συνολικά, το μέσο κόστος εργασίας ανά απασχολούμενο μειώθηκε κατά 5 %.
Η τάση αυτή επηρεάστηκε κυρίως από την περιορισμένη μείωση των στοιχείων για την απασχόληση, όπως εξηγείται στην αιτιολογική σκέψη 74.